CELEX: 32016D2004
Language: mt
Date: 2016-11-14 00:00:00
Title: Deċiżjoni ta' Implimentazzjoni tal-Kummissjoni (UE) 2016/2004 tal-14 ta' Novembru 2016 li temenda d-Deċiżjoni ta' Implimentazzjoni tal-Kummissjoni 2013/780/UE li tipprovdi deroga mill-Artikolu 13(1)(ii) tad-Direttiva tal-Kunsill 2000/29/KE fir-rigward tal-injam isserrat mingħajr qoxra ta' Quercus L., Platanus L. u Acer saccharum Marsh. li joriġina fl-Istati Uniti tal-Amerka (notifikata bid-dokument C(2016) 7181)

16.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 308/62
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/2004
   tal-14 ta' Novembru 2016
   li temenda d-Deċiżjoni ta' Implimentazzjoni tal-Kummissjoni 2013/780/UE li tipprovdi deroga mill-Artikolu 13(1)(ii) tad-Direttiva tal-Kunsill 2000/29/KE fir-rigward tal-injam isserrat mingħajr qoxra ta' Quercus L., Platanus L. u Acer saccharum Marsh. li joriġina fl-Istati Uniti tal-Amerka
   
      
         (notifikata bid-dokument C(2016) 7181)
      
   
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-prodotti tal-pjanti u kontra t-tixrid tagħhom ġewwa l-Komunità (1), u b'mod partikolari l-ewwel inċiż tal-Artikolu 15(1) tagħha,
   Billi:
   
               (1)
            
            
               Id-Direttiva 2000/29/KE tipprevedi miżuri protettivi kontra l-introduzzjoni ta' organiżmi li huma perikolużi għall-pjanti jew għall-prodotti tal-pjanti fl-Unjoni minn pajjiżi terzi. L-Artikolu 1 tad-Deċiżjoni ta' Implimentazzjoni tal-Kummissjoni 2013/780/UE (2) jipprevedi deroga mill-miżuri protettivi tad-Direttiva 2000/29/KE u jawtorizza lill-Istati Membri jippermettu l-introduzzjoni fit-territorju tagħhom ta' injam isserrat mingħajr qoxra tal-Quercus L., tal-Platanus L. u tal-Acer saccharum Marsh., li joriġina mill-Istati Uniti tal-Amerka, mingħajr ma jkollu miegħu ċertifikat fitosanitarju, sat-30 ta' Novembru 2016, dejjem jekk dan l-injam jikkonforma mal-kundizzjonijiet stipulati fl-Anness ta' dik id-Deċiżjoni ta' Implimentazzjoni.
            
         
               (2)
            
            
               Id-Deċiżjoni ta' Implimentazzjoni tal-Kummissjoni (UE) 2015/893 (3) tistipula r-rekwiżiti għall-introduzzjoni fl-Unjoni ta' injam isserrat mingħajr qoxra tal-Platanus L. u tal-Acer spp. li joriġina minn pajjiżi terzi. Huwa meqjus li dawk ir-rekwiżiti huma meħtieġa għall-protezzjoni fitosanitarja tat-territorju tal-Unjoni mill-organiżmu Anoplophora glabripennis (Motschulsky) u ma jista' jkun hemm ebda deroga minn dan li tista' tiġi ġġustifikata. Għaldaqstant, dawk l-ispeċijiet ta' injam isserrat mingħajr qoxra ma għandhomx jibqgħu suġġetti tad-deroga prevista fid-Deċiżjoni ta' Implimentazzjoni 2013/780/UE.
            
         
               (3)
            
            
               Fid-dawl tal-informazzjoni li jibagħtu perjodikament l-Istati Membri lill-Kummissjoni, wieħed jista' jikkonkludi li l-applikazzjoni tal-kundizzjonijiet speċifiċi stipulati fl-Anness tad-Deċiżjoni ta' Implimentazzjoni 2013/780/UE hija biżżejjed biex timpedixxi l-introduzzjoni ta' organiżmi ta' ħsara fl-Unjoni. L-Istati Membri għandhom jibqgħu japplikaw dawk il-kundizzjonijiet rigward l-injam isserrat mingħajr qoxra tal-Quercus L. li joriġina mill-Istati Uniti tal-Amerka. Il-valutazzjoni tal-informazzjoni teknika li tressqet mill-Istati Uniti turi li l-Programm ta' Ċertifikazzjoni tat-Tnixxif fil-Fran ta' Injam Iebes Isserrat (Kiln Drying Hardwood Lumber Certificate (“Certificate of Kiln Drying”)), imsemmi fl-Artikolu 2(3) tad-Deċiżjoni ta' Implimentazzjoni 2013/780/UE, qiegħed jaħdem b'mod effikaċi.
            
         
               (4)
            
            
               Għalhekk, l-awtorizzazzjoni tad-deroga dwar l-injam isserrat mingħajr qoxra tal-Quercus L. li joriġina mill-Istati Uniti tal-Amerka għandha tiġi estiża sal-31 ta' Diċembru 2026 biex ikun evitat kull tfixkil bla bżonn tan-negozju ta' dak l-injam.
            
         
               (5)
            
            
               Għalhekk, id-Deċiżjoni ta' Implimentazzjoni 2013/780/UE għandha tiġi emendata skont dan.
            
         
               (6)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Emenda tad-Deċiżjoni ta' Implimentazzjoni 2013/780/UE
   Id-Deċiżjoni ta' Implimentazzjoni 2013/780/UE hija emendata kif ġej:
   
               (1)
            
            
               L-Artikolu 1 jinbidel b'dan li ġej:
               “B'deroga mill-Artikolu 13(1)(ii) tad-Direttiva 2000/29/KE, l-Istati Membri għandhom ikunu awtorizzati biex jippermettu l-introduzzjoni fit-territorju tagħhom tal-injam isserrat mingħajr qoxra ta' Quercus L. li joriġina mill-Istati Uniti tal-Amerka u li hu kopert mill-kodiċi NM u d-deskrizzjonijiet stabbiliti fit-Taqsima I(6) tal-Parti B tal-Anness V ta' dik id-Direttiva, mingħajr ma jkollu miegħu ċertifikat fitosanitarju, dejjem jekk dan l-injam jikkonforma mal-kundizzjonijiet stipulati fl-Anness ta' din id-Deċiżjoni.”
            
         
               (2)
            
            
               Fl-Artikolu 3 id-data tat-“30 ta' Novembru 2016” hija sostitwita bil-“31 ta' Diċembru 2026”.
            
         Artikolu 2
   Indirizzati
   Din id-Deċiżjoni hija indirizzata lill-Istati Membri.
   
      Magħmul fi Brussell, l-14 ta' Novembru 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 169, 10.7.2000, p. 1.
   
      (2)  Id-Deċiżjoni ta' Implimentazzjoni tal-Kummissjoni 2013/780/UE tat-18 ta' Diċembru 2013 li tipprovdi deroga mill-Artikolu 13(1)(ii) tad-Direttiva tal-Kunsill 2000/29/KE fir-rigward tal-injam isserrat mingħajr qoxra ta' Quercus L., Platanus L. u Acer saccharum Marsh. li joriġina fl-Istati Uniti tal-Amerika (ĠU L 346, 20.12.2013, p. 61).
   
      (3)  Id-Deċiżjoni ta' Implimentazzjoni tal-Kummissjoni (UE) 2015/893 tad-9 ta' Ġunju 2015 dwar miżuri biex l-Anoplophora glabripennis (Motschulsky) ma jiddaħħalx fl-Unjoni u ma jinxteridx fi ħdanha ĠU L 146, 11.6.2015, p. 16.